Gașca Zurli a fost la un pas să se destrame, după ce mai mulți actori din trupă și-au dat demisia pe bandă rulantă. Mai mult decât atât, în urma plecării, au ieșit la iveală detalii surprinzătoare despre Mirela Retegan. Acum, Vero Căliman, cunoscută drept Fetița Zurli, a mărturisit care este, de fapt, relația dintre ea și fosta șefă.
La începutul lunii martie, Vero Căliman (Fetița Zurli), Ionuț Varodi (Bucătărașul Lulu) și Răzvan Marina (Truli) au părăsit trupa, în urma unor ”acțiuni neprietenoase”, așa cum a susținut chiar unul dintre cei trei actori. Totuși, Mirela Retegan nu s-a dat bătută și a făcut tot posibilul ca proiectul Gașca Zurli să meargă mai departe. A găsit noi personaje și s-a apucat de treabă. Nici foștii angajați ai său nu au stat degeaba și s-au apucat de alte activități.
La scurt timp după ce au părăsit Gașca Zurli, cei trei actori au făcut dezvăluiri neașteptate despre Mirela Retegan, punând accentul pe atitudinea față de angajați. Deși nu au spus cu exactitate ce s-a întâmplat între ei și fosta șefă, aceștia au dat de înțeles că fondatoarea trupei a fost vinovată.
Mărturisirile făcute de Vero Căliman, Ionuț Varodi și Răzvan Marina au atras și alte curiozități din partea fanilor, mai ales în ceea ce privește relația pe care o au acum cei trei actori cu Mirela Retegan. Ei bine, invitată în emisiunea La Măruță, Fetița Zurli nu s-a ferit să vorbească despre acest subiect.
„Suntem în relații de fost angajat și angajator. Zic eu… bune! Nu am mai vorbit sincer, de aceea nu vreau să spun nimic. Dânsa este foarte ocupată cu proiectele, iar eu sunt cu ale mele. Nu a fost ușor pentru mine și sunt sigură că nici pentru ea.”, a dezvăluit Vero Căliman la Pro TV.
Actrița a mărturisit că nu a rămas ”pe bară”, acum fiind implicată în foarte multe proiecte. Totuși, despărțirea de Gașca Zurli, după 15 ani de când s-a alăturat proiectului pentru copii, nu a fost deloc ușoară.
„Cu siguranță, evident! Orice om care se află într-o relație de orice natură, profesională, personală, atâta timp îi este greu. După această decizie, în continuare mă gândesc dacă e bine sau nu e bine, ce fac cu viața mea, dacă aleg potrivit.”, a mai spus Vero Căliman.